**Parim kodanikuühenduse projekt 2020**

*Projekt, sündmus, tegevus, teenus vms, mis 2020. aasta jooksul nähtavalt esile tõusis, oli uuenduslik, originaalne, vajalik organisatsioonile, piirkonnale ning maakonnale. Elluviidud projekt või tegu on ka edaspidi jätkusuutlik, sellesse on kaasatud erinevaid partnereid ja sellest on saanud kasu märkimisväärne arv inimesi.*

**Jõgevamaa Diabeetikute Seltsi 20. tegevusaasta tähistamine“ – Jõgevamaa Diabeetikute Selts**

Seltsi 20 aastapäeva tähistati septembrikuus ja osalejate sõnul oli see „super“. Üritus oli asjalik ja läbimõeldud, väga toredasti oli korraldatud näitus diabeetiku abivahenditest ja seltsile antud tänukirjadest.

**"Jõgevamaa pildialbumi koostamine ja väljaandmine " - Mittetulundusühing Piltijad**
MTÜ andis välja oma 10. aastapäevaks Jõgevamaa pildialbumi, milles antakse ülevaade maakonna kõige ägedamatest paikadest. Piltide juurde on lisatud tekst kogukondade tegevustest, saavutustest ja vaatamisväärsustest ka inglise keeles. Projekti olid kaasatud erinevad partnerid. Pildialbum on saadaval Rahva Raamatu ja Apollo poodides, aga ka paljudes paikades, mida kajastatud just selles pildikogumikus. Väärt kingitusena kannab see pildialbum ka killukest ajalugu, mida aastakümnete pärast hea meenutada.

**„Lilleaasa vabaõhulava avamine“ -** **Mittetulundusühing Look**

Suurepärase miljööga kultuuri harrastamiseks loodud vabaõhulava Lilleaasa kinnistul, Imukvere külas, Jõgeva vallas. Lisaks suurepärasele asukohale on eestvedajatena tegemist ka inimestega, kes ise on panustanud aastakümneid piirkonna kultuuri ja pärandi arendamiseks oma tööga nii tööalaselt kui vabal ajal. Ühistegevuse korraldamiseks puudus antud piirkonnas koht, valminud vavaõhulava koos abiruumidega, loob suurepärased võimalused nii koolituste kui erinevate kultuurisündmuste korraldamiseks.

**"Viie silla matk",** **Piilsi Küla Seltsi**

Piilsi Küla Selts korraldas Mustvee vallas "Viie silla matka", mis oli kevadise eriolukorra ajal parim võimalus liikumiseks Mustvee valla viie piirkonna elanikele, aga ka väljastpoolt valda tulnud külalistele. Elanikele on matkarajad avatud veel tänagi.

**„Avinurme kandi külade suveõhtujutud“ - Avinurme Külavanemate Koda**

Avinurme kandi külade elanikud said suve jooksul läbi Suveõhtujuttude sarja kokku erinevates külades. Igal kohtumisel oli erinev teema, kokkutulnutele jagati uusi teadmisi, toimus kogemuste vahetus. Ürituste korraldamisse kaasati piirkonna andekaid noori ja teemajutustajaid. Projekti tulemusel said erinevad külad ka omavahel paremini tuttavaks, elavnes külaliikumine ja avati mitu koduõue kui ürituse läbiviimise paika. Väärt projektis osales üle 300 elaniku ning algatus on saanud ka juba edasiarenduse.

"**Kõrvitsapäev " Tapiku Külade Selts**

See on päev, mis toob inimesi kokku lähedalt ja kaugelt. Päev tutvustab ja väärtustab kõrvitsat ja kõike, mida sellest saada võib. Samuti tunnustab kogukondlikkust ja koostegemist.

Kõrvitsajäätis...aga palun.  Kõrvitsašokolaad...miks mitte... Lisaks veel väike võistlusmoment...kõrvitsalaternate lõikumise võistluse näol. Ja see imeline vaatepilt, mis avaneb pimedas kui laternad süüdatakse...

**„Jõgewa muuseumi arendamine“ - Mittetulundusühingu Pommiauk**

Ühing on rajanud Jõgevale 10 000 eksponaadiga militaarmuuseumi, mida käiakse uudistamas üle maailma. Muuseumi eesmärgiks on kokku koguda, säilitada ja eksponeerida kohaliku paikkonna maapõueleiud, sõjaajalooga seonduvad militaar- ja tsiviilesemed ning vaimuvara. Muuseumina tegutsetakse juba aastast 2012. MTÜ Pommiauk on korraldanud piirkonnas mitmeid erinevaid üritusi ja laatasid ning arendanud aktiivselt Jõgeva piirkonna turismielu.

**„Eesti II Seebihokiturniiri korraldamine Avinurmes“ - MTÜ Seebihokiturniirid** Seebihokiturniirid on Avinurme noorte algatus, kus mängitakse seebiga libedaks muudetud 9x14 meetri suurusel väljakul lustakat hokimängu. Eesti I Seebihokiturniir toimus Avinurmes 2019. aastal ning 2020. aasta augustis korraldati juba II võistluspäev. Seebihokiturniiridega soovib MTÜ luua maakohtadesse uusi traditsioone, saada Eesti inimesed liikuma ja propageerida saali- ja jäähokit läbi meelelahutusliku tee. Mis on täpsemalt seebihoki ja kuidas seda mängitakse, vaata [“ÕHTU” saatest](https://www.youtube.com/watch?v=QlvGk2BJYLo&t=49s).

**"Kamari Veetrall 2020 koos ansambel „Metsatöllu“ kontserdiga " - Kamari Haridusselts**

Tegemist oli suvise kogupere üritusega Kamari järve rannaalal. Selle aasta ürituse tegi eriliseks sellel suvel kaua oodatud veelauakeskuse Kamari WPargi avamine. Kogukonnaseltsi korraldajad said suure kogemuse sellise mastaabiga ürituse ettevalmistamisest ja läbiviimisest. Kamari Veetrall on tõendanud oma mõju piirkonnas ning ka väljaspool maakonda ja igati jätkusuutlik kogukondlikul algatusel põhinev projekt.

**„Pajusi mudajooks“ - Pisisaare Spordiklubi**

Iga-aastaselt kasvav ning nüüdseks juba üleriiklikku mõju omav piirkondlik üritus, kus osalejaid neljakohalise numbri jagu. Kohalik kogukond panustab vabatahtliku tööna olulisel määral projekti edukaks laabumiseks.

**„Mänguväljak Luua külla“, Mittetulundusühing Luua Külaselts**

Käesoleval aastal sai valmis Luua Külaseltsi eestvedamisel Luua lastele mänguväljak. Selle vajadust oli nähtud juba aastaid ning mitmete projektide, kohaliku omavalitsuse ja heade inimeste annetuste toel see valmiski. Külaseltsi liikmed on panustanud projekti elluviimisesse ja jätkavad edaspidi mänguväljaku korrasolu jälgimist. Mänguväljak on kujunenud väga populaarseks kohaks ning kindlasti on lastevanematel hea teada, et nende lastel on koht, kus viibida ja mõnusalt aega veeta. Aktiivne kogukond ja hea koostöö erinevate organisatsioonidega tagab külaelu paremaks muutumise.